Ονομάζομαι Αγγελική Οικονόμου. Είμαι απόφοιτη του Τμήματος Ψυχολογίας του Εθνικού και Καποδιστριακού Πανεπιστημίου Αθηνών με ειδίκευση στο Συνθετικό Μοντέλο Συστημικής Θεραπείας, την οποία έλαβα μετά την τετραετή μου φοίτηση στο Εργαστήριο Διερεύνησης Ανθρωπίνων Σχέσεων της Χάρις Κατάκη. Μιλάω δύο ξένες γλώσσες, Αγγλικά και Γερμανικά. Έχω φοιτήσει, επίσης, με χρηματοδότηση του Ιδρύματος Κρατικών Υποτροφιών στο Τμήμα Ψυχολογίας του Πανεπιστημίου της Λειψίας στη Γερμανία, στο πλαίσιο του Ακαδημαϊκού Προγράμματος ανταλλαγής φοιτητών Erasmus, ενώ είμαι τελειόφοιτη του Διϊδρυματικού Προγράμματος Μεταπτυχιακών Σπουδών «Ποινικό Δίκαιο και Εξαρτήσεις» του Αριστοτελείου Πανεπιστημίου Θεσσαλονίκης σε συνεργασία με το Πανεπιστήμιο Λευκωσίας.

Εργάζομαι ιδιωτικά παρέχοντας τις υπηρεσίες μου ως ψυχολόγος – ψυχοθεραπεύτρια και στο Ινστιτούτο εναλλακτικής αγωγής, μάθησης, υποστήριξης και έγκυρης διάγνωσης, πρόληψης και αποτελεσματικής παρέμβασης σε παιδιά με ειδικές ανάγκες, μαθησιακές δυσκολίες και προβλήματα συμπεριφοράς «Εξελίσσειν» στην Αθήνα.

Έχω πραγματοποιήσει την πρακτική μου άσκηση στο παράρτημα οικογενειακής θεραπείας του Ψυχιατρικού Νοσοκομείου Αττικής, έχω εργαστεί στο ολοκληρωμένο πρόγραμμα συμβουλευτικής θεραπείας και κοινωνικής επανένταξης για κρατουμένους και αποφυλακισμένους χρήστες ναρκωτικών ΚΕΘΕΑ ΕΝ ΔΡΑΣΕΙ: στη μονάδα Συμβουλευτικής και Κοινότητας των Δικαστικών Φυλακών Κορυδαλλού και στη μονάδα Οικογενειακής Υποστήριξης του κέντρου υποδοχής αποφυλακισμένων του ΚΕΘΕΑ ΕΝ ΔΡΑΣΕΙ. Επιπλέον, έχω πραγματοποιήσει παράλληλη στήριξη σε παιδιά με ειδικές ανάγκες.

Έχω καταγράψει πλούσια εθελοντική δράση πάνω στον τομέα της ψυχικής υγείας, παρέχοντας τις υπηρεσίες μου σε φορείς, όπως το Νοσοκομείο Παίδων «Η Αγία Σοφία» (ψυχολογική υποστήριξη σε περιστατικά παιδικού καρκίνου), το Σχολείο Ειδικής Αγωγής «Αρωγή» του Δήμου Αχαρνών, το Κέντρο Alzheimer Αμαρουσίου, ενώ είμαι μέλος του ΔΣ του Πανελληνίου Συλλόγου Ατόμων με Νεοπλασματική Ασθένεια κατά την Παιδική και Εφηβική Ηλικία «Κύτταρο».

Τέλος, έχω παρακολουθήσει σεμινάρια και συνέδρια τόσο στην Ελλάδα όσο και στο εξωτερικό γύρω από την Ειδική Αγωγή και τις Μαθησιακές Δυσκολίες, το bullying, τη βία κατά των γυναικών, τις τέχνες και την ψυχοθεραπεία.